Omerta 6/12

Omerta 6/12 on vuonna 2021 ensi-iltansa saanut Aku Louhimiehen ohjaama toimintaelokuva, joka perustuu Ilkka Remeksen romaaniin "6/12" (2006). Sen pääosissa ovat Jasper Pääkkönen, Nanna Blondell, Sverrir Gudnason ja Cathy Belton. Elokuvassa serbiterroristit hyökkäävät Suomen presidentinlinnaan itsenäisyyspäivän vastaanoton aikana ja ottavat juhlavieraat panttivangeiksi.
"Omerta 6/12" sai teatteriensi-iltansa Suomessa 19. marraskuuta 2021. Teatterilevityksen jälkeen elokuva julkaistiin C More -suoratoistopalvelussa. Lisäksi elokuvasta tehtiin neliosainen televisiosarja, joka esitettiin C Moressa 4. elokuuta 2022 alkaen.
Tuotanto.
"Omerta"-elokuvasarjan tuotanto julkistettiin joulukuussa 2019. Lehdistötilaisuudessa ilmoitettiin, että Ilkka Remeksen jännitysromaanista "6/12" (2006) tehtäisiin kaksi elokuvaa, joista ensimmäinen "Omerta 6/12" saisi ensi-iltansa syksyllä 2021, ja toinen "Omerta 7/12" vuotta myöhemmin syksyllä 2022. Elokuvien päähenkilö on Jasper Pääkkösen esittämä Max Tanner, suojelupoliisia edustava agentti Euroopan unionin Omerta-erikoisjoukoissa. Tuolloin tiedotettiin, että elokuvan muissa rooleissa esiintyisivät Ville Virtanen, Pekka Strang, Krista Kosonen, Peter Franzén, Eero Aho, Tommi Korpela ja Eero Milonoff. Elokuvan ulkomaalaisnäyttelijät oli tarkoitus esitellä Berliinin elokuvajuhlilla helmikuussa ja myöhemmin Cannesin elokuvajuhlilla toukokuussa 2020, mutta Cannes peruutettiin koronaviruspandemian vuoksi. Kuvausten oli määrä alkaa huhtikuussa 2020, ja niiden oli tarkoitus kestää 80 vuorokautta.
"Omertan" on tuottanut Antti J. Jokisen oma tuotantoyhtiö Cinematic, osatuottaja on virolainen Stellar Film. Elokuvan levittää SF Studios. Sen budjetti on yli kahdeksan miljoonaa euroa. Suomen Elokuvasäätiö on tukenut Omertan tuotantoa yli miljoonalla eurolla ja Business Finland 850 000 eurolla. Muita rahoittajia ovat SF Studios, C More, Film Estonia cash rebate, Ida-Viru Film Fund, Tartu Film Fund ja yhteistyökumppanit. Elokuva on kuvattu Virossa ja Suomessa.
Remeksen kirjassa ei ole elokuvan päähenkilö Max Tanneria eikä Nanna Blondellin esittämää poliisia Sylvia Madsenia. 
Kuvauksissa sattui useita vaaratilanteita. Kuvauksissa mukana olleiden mukaan Antti J. Jokinen ei ollut missään vaiheessa kuvauksia normaalissa työkunnossaan, ei edes kuvausten alussa lokakuussa 2020. Jokinen oli tuotannossa ohjaaja, tuottaja, käsikirjoittaja, tuotantoa hallitsevan yhtiön pääomistaja ja sen hallituksen puheenjohtaja. Hän ei tunnustanut tuotannon ongelmia, ja lopulta turvamies ei päästänyt häntä enää sisään oman elokuvansa kuvauksiin.
Marraskuussa 2020 Jokinen joutui jättämään ohjaajan tehtävät, ja hänen tilalleen palkattiin Aku Louhimies. Ville Virtanen jättäytyi pois elokuvasta, koska ohjaajaksi tuli Louhimies, jonka menetelmiä useat näyttelijät olivat aiemmin kuvanneet vahingollisiksi, eikä Louhimies kertonut muuttaneensa tapojaan. Kuvaaja Rauno Ronkainen siirtyi pois ja hänen tilalleen tuli Mika Orasmaa. Uudeksi käsikirjoittajaksi palkattiin Jari Olavi Rantala, joka teki Jokisen ja Mika Karttusen alkuperäisen käsikirjoituksen tilalle kokonaan uuden käsikirjoituksen parissa viikossa. Tuotannossa mukana olleiden mukaan Jokisen elokuva oli amerikkalaistyylistä actionia, kun taas Louhimiehen käsissä se muuttui draamallisempaan suuntaan
Joulukuussa 2020 tuotantoyhtiö tiedotti, että elokuvia tuotettaisiin kahden sijaan vain yksi. Samanaikaisesti kuvattava kuusiosainen TV-sarja kutistui neljään osaan. SF Studiosin lehdistötiedotteessa 8. helmikuuta 2021 julkistettiin näyttelijäkaarti. Jasper Pääkkösen ohella elokuvan pääosissa näyttelevät ruotsalaiset Sverrir Gudnason ja Nanna Blondell. Ensimmäisissä tiedotustilaisuuksissa julkistetuista nimekkäistä suomalaisnäyttelijöistä jäljelle jäi vain Pääkkönen. 
Julkaisu.
Elokuvan teaser-traileri julkaistiin 23. helmikuuta 2021.
"Omerta 6/12" sai ensi-iltansa 19. marraskuuta 2021. Ensi-illan jälkeen elokuva esitetään myös neliosaisena televisiosarjana C More -palvelussa. Englanniksi elokuvaa on levitetty nimellä "Attack on Finland".